﻿**NACRT PRIJEDLOGA**

Na temelju članka 4. alineje 1. Zakona o državnim potporama (Narodne novine 47/14 i 69/17), mišljenja Ministarstva financija KLASA: \_\_\_\_\_\_\_\_\_\_ URBROJ: \_\_\_\_\_\_\_\_\_\_\_\_\_\_\_ od \_\_\_\_\_ 2024. i članka 41. točke 6. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_. sjednici, \_\_\_\_\_\_\_\_ 2025., donijela je

**IZMJENE I DOPUNE**

**PROGRAM****A**

**državne potpore za kulturna događanja** **na području Grada Zagreba
za razdoblje od 2024. do 2025. godine**

1. U Programu državne potpore za kulturna događanja na području Grada Zagreba

za razdoblje od 2024. do 2025. godine (Službeni glasnik Grada Zagreba 7/24), u poglavlju **I.** **PROGRAM DRŽAVNE POTPORE** u točki **8. Izvori financiranja** u stavku 1. iznos: „3.200.000,00 eura“ zamjenjuje se iznosom: „3.450.000,00 eura“.

U stavku 2. riječi: „za svaku godinu pojedinačno“ brišu se.

Iza stavka 2. dodaje se stavak 3. koji glasi: „Sredstva su planirana u Proračunu Grada Zagreba za 2025. i projekcijama za 2026. i 2027. godinu na Razdjelu 00801 Gradskog ureda za gospodarstvo, ekološku održivost i strategijsko planiranje u iznosu od 1.850.000,00 eura.“.

1. U Poglavlju **II. PROVEDBA PROGRAMA DRŽAVNE POTPORE** točka **4. Uvjeti za dodjelu potpore** mijenja se i glasi:

„**4. Uvjeti za dodjelu potpore**

Korisnik državne potpore prema ovom programu mora organizirati kulturno događanje na području Grada Zagreba koje mora ispunjavati uvjete razine događanja iz stavka 10. ili 11. ove točke za koju se prijavljuje te čiju prijavu na temelju objavljenog Javnog poziva mora odobriti Povjerenstvo iz točke 3. ovog poglavlja.

Korisnici potpore prema ovom programu imaju pravo na razumnu dobit koja ne premašuje 10 % odobrenog iznosa potpore.

Ako korisnik potpore ostvari razumnu dobit koja premašuje 10 % odobrenog iznosa potpore, dužan je vratiti razliku između razumne dobiti i odobrenog iznosa potpore.

Ako događanje organizira više organizatora, Prijavu za dodjelu potpore (u daljnjem tekstu: Prijava) može podnijeti samo jedan od organizatora kojeg ostali organizatori ovlaste za podnošenje Prijave.

Pravo na potporu ne može ostvariti podnositelj Prijave ako on i/ili suorganizator imaju dugovanja prema Gradu Zagrebu.

Pravo na potporu ne može ostvariti podnositelj Prijave ako je osobi ovlaštenoj za zastupanje podnositelja Prijave ili suorganizatora izrečena pravomoćna osuđujuća presuda za jedno ili više sljedećih kaznenih djela: primanje i/ili davanje mita u gospodarskom poslovanju, zloporaba položaja i ovlasti, primanje i/ili davanje mita, prijevara, računalna prijevara, prijevara u gospodarskom poslovanju, pranje novca i subvencijska prijevara.

Prijavitelj prilikom podnošenja Prijave na javni poziv može podnijeti Prijavu samo za jednu razinu te mu se može odobriti potpora samo za jedno događanje u jednoj proračunskoj godini.

Prema ovom programu, kulturna događanja za koja se dodjeljuju potpore su događanja:

- prve razine,

- druge razine.

Događanje prve razine je događanje:

- koje se održalo najmanje 5 puta u posljednjih 10 godina na području Grada Zagreba;

- koje je ostvarilo prepoznatljivost na međunarodnoj razini (što se dokazuje izvacima iz stranih medija, međunarodnim nagradama i drugo);

- koje sadrži program koji uključuje izvođače/izlagače iz inozemstva najmanje 40 % te izvođače/izlagače iz Hrvatske;

- koje privlači najmanje 20.000 posjetitelja i

- koje će se organizirati u trajanju od najmanje 3 uzastopna dana, s podjednako raspoređenim programom u najmanje 3 dana.

Događanje druge razine je događanje:

- koje sadrži program koji uključuje izvođače/izlagače iz inozemstva najmanje 15 %, te izvođače/izlagače iz Hrvatske;

- koje privlači najmanje 5.000 posjetitelja i

- koje će se organizirati u trajanju od najmanje 2 uzastopna dana, s podjednako raspoređenim programom u najmanje 2 dana.

Događanja koja kumulativno ispunjavaju gore navedene uvjete za pojedinu razinu bit će razmotrena i ocijenjena prema kriterijima iz Priloga 1. ovog programa.

Maksimalan broj bodova za pojedinu razinu je 240, a minimalan broj bodova za dodjelu potpore je 120 bodova.

Potpora se neće odobriti Prijavitelju koji ostvari manje od 25 bodova za kriterij Relevantnost događanja i manje od 30 bodova za kriterij Sadržaj i kvaliteta događanja iz Priloga 1. Iznos potpore utvrđuje se na način da:

* ako Prijavitelj ostvari od 120 do 180 bodova, ostvaruje pravo na potporu u visini od 50 % do 65 % prihvatljivih troškova tražene potpore,
* ako Prijavitelj ostvari od 181 do 240 bodova, ostvaruje pravo na potporu u visini od 65,01 % do 80 % prihvatljivih troškova tražene potpore,

ali ne više od maksimalnog iznosa potpore za prijavljenu razinu ili iznosa tražene potpore.

Bodovi se utvrđuju na način da se ukupno ostvareni broj bodova dijeli s brojem članova Povjerenstva koji su sudjelovali u ocjenjivanju Prijave.

Ako je događanje održano prije podnošenja Prijave, Prijavitelj mora prilikom podnošenja prijave na javni poziv dostaviti dokaze o ispunjavanju uvjeta iz ove točke.

Ako je događanje održano nakon podnošenja Prijave, a prije donošenje zaključka o odabiru korisnika državne potpore, Povjerenstvo će zatražiti dokaze o ispunjavanju uvjeta iz ove točke.

Ako Prijavitelj u roku od 8 dana od dana poziva za dostavu dokaza o ispunjavanju uvjeta putem elektroničke pošte, ne dostavi tražene dokaze ili ako Povjerenstvo utvrdi da Prijava ne ispunjava uvjete za pojedinu razinu događanja, neće biti uvrštena na rang-listu za dodjelu potpora.

Ako se događanje održava nakon donošenja zaključka o odabiru korisnika državne potpore, korisnik će dokaze o ispunjavanju uvjeta iz ove točke, dostaviti na način utvrđen ugovorom o dodjeli potpore.“

1. U točki **5. Maksimalni iznosi potpora** stavak 1. mijenja se i glasi:

„**5. Maksimalni iznosi potpora**

Maksimalni iznos potpore po korisniku godišnje za događanje prve razine je 450.000,00 eura, za događanje druge razine je 150.000,00 eura. “.

1. Dosadašnji Prilog 1. zamjenjuje se novim Prilogom 1. koji je sastavni dio ovog

programa.

1. Ovaj program stupa na snagu osmoga dana od dana objave u Službenom glasniku

Grada Zagreba.